Gordhan kap OB oor ondersoekPravin Gordhan. Foto: ANA Pravin Gordhan het die openbare beskermer (OB) daarvan beskuldig dat haar optrede nie gepas is nie nadat sy hom vals daarvan beskuldig het dat hy met ander saamgesweer het oor hoe om op haar vrae oor die sogenaamde “rogue-eenheid” in die Suid-Afrikaanse Inkomstediens te reageer. Gordhan, minister van openbare ondernemings, het laat Dinsdagaand korrespondensie tussen hom en Busisiwe Mkhwebane se kantoor openbaar gemaak nadat hy met sy regsverteenwoordigers gekonsulteer het. Hy het gesê dit word in openbare belang gedoen. Volgens Gordhan het Mkhwebane nie op sy brief gereageer nie en eerder ŉ mediaverklaring wat nie feitelik korrek is nie, uitgereik. Gordhan het gesê dit is nie waar dat hy haar eers Maandag genader het vir uitstel om op haar vrae te reageer nie. Hy het Mkhwebane verder gekap oor haar bewering dat die partye wat by haar ondersoek geïmpliseer word, vergader het kort na sy hulle met dagvaardings bedien het en dat sy as gevolg hiervan gekoördineerde terugvoer van hulle ontvang het. Openbare Beskermer Busisiwe Mkhwebane (Foto: Thobile Mathonsi/African News Agency/ANA) Mkhwebane het dié bewering gemaak in ŉ mediaverklaring wat sy Dinsdag uitgereik het en waarin sy aangekondig het dat sy Gordhan uitstel tot 3 Mei gegee het om op haar vrae te reageer. “Ons het ’n ernstige probleem met enige insinuasie deur die openbare beskermer dat daar sameswering met die ander partye was oor hoe om te reageer,” het die minister se kantoor gesê. Volgens Gordhan het hy nog nie met enige van die partye wat geïmpliseer word, vergader nie. Mkhwebane stel ondersoek in na bewerings van onbehoorlike optrede, ŉ oortreding van die uitvoerende etiekkode, en beweerde onreëlmatige en onwettige optrede deur Gordhan tydens sy termyn as kommissaris van die SAID. Mkhwebane se ondersoek volg ná ŉ klag wat EFF-adjunkpresident Floyd Shivambu ingedien het oor die sogenaamde eenheid wat na bewering aktief was terwyl Gordhan aan die hoof van die SAID gestaan het.